**Nordvestpassagen**

Forslag til et skybrudsprojekt i den kommende cykel- og gangtunnel Nordvestpassagen sendes herved i høring frem 21. oktober 2019 hos Nørrebro Lokaludvalg og Bispebjerg Lokaludvalg. Skybrudsprojektet forventes at blive behandlet af Teknik- og Miljøudvalget 2. december 2019 sammen med skybruds-projektpakke 2020, der tidligere har været i høring hos lokaludvalgene. 

**Status på den igangsatte cykel- og gangtunnel**

Forvaltningens rådgiver har udarbejdet dispositionsforslag for den kommende cykel- og gangtunnel under banen, der skal forbinde de to bydele Nørrebro og Bispebjerg. Projektet blev imidlertid berosat primo 2018 pga. anlægsloftet, men det er nu politisk besluttet at genopstarte projektet i januar 2020.

Efter planen skal projektet udbydes som totalentreprise medio 2020, der er aftalt sporspærringer med Banedanmark 2021, og projektet forventes afsluttet ultimo 2023.

**Skybrudssikring ved brug af cykel- og gangtunnel**

Den planlagte cykel- og gangtunnel kommer til at udgøre et lokalt dybdepunkt i et lavtliggende oversvømmelsestruet område, hvor der er begrænset med plads til at skabe forsinkelse. Derfor foreslår forvaltningen (Center for Klimatilpasning), at den kommende cykel- og gangtunnel designes som et forsinkelsesbassin, der kan modtage og opmagasinere vand under skybrud på en kontrolleret måde.

Til dagligt vil tunnelen fungere og fremstå som en cykel- og gangtunnel. Cykel- og gangtunnelen anlægges med materialer og lysinstallationer, der kan klare at stå under vand, så tunnelen kan anvendes til bassin under skybrud. Brugernes sikkerhed medtænkes i design og der udarbejdes et varslingssystem, der kan aktiveres, når det regner kraftigt.

Løsningsforslaget inkl. skybrudssikring forventes forelagt Teknik og Miljøudvalget primo 2020, hvorfor forvaltningen vil foreslå et møde med begge lokaludvalg ultimo januar 2020.

Bemærkninger bedes sendt pr. e-mail til:

**Anne Kongsfelt (**[**annkon@kk.dk**](mailto:annkon@kk.dk)**) med Lykke Hougaard som cc (**[**gz0h@kk.dk**](mailto:gz0h@kk.dk)**)**

**senest** frem 21. oktober 2019.

Hvis der er behov for forelæggelse for lokaludvalgene, og det ikke kan ske inden denne dato, kan bemærkninger evt. fremsendes med forbehold for lokaludvalgets efterfølgende godkendelse.